‘હા, તમે તો એવાં જ નામ શોધશો ને !’ ને એનો વિજય થયો હતો. ‘નીડ’ નામ પર સ્ટૅમ્પ વાગી ગયો. આ અક્ષરોમાં અહીં કોતરાયા ત્યારે તે હરખાઈ ઊઠી હતી.- કોઈ વિજયની અદાથી. આજે એ જ અક્ષરો એને પીડાતા હતા. એની બંધ આંખોમાં એ બે અક્ષરો આકાર લેતા અને એ મનમાં કણસતી. અક્ષરો નહીં, અક્ષરોની કબરો જાણે કે આકાર લેતી હોય તેમ એને લાગ્યું. એણે પડખું ફેરવ્યું. પણ અક્ષરો એનો છાલ છોડે તેમ નહોતા. બીડેલી પાંપણના અંધારામાં એ અક્ષરો તરતા હતા. આ ઘર- પેલું ઘર- ઘર !